ลือ! EKH จ่อเพิ่มทุน “PP” ดึง RAM ต่อยอดธุรกิจการแพทย์
EKH จ่อเพิ่มทุน “PP” ดึง RAM ต่อยอดธุรกิจการแพทย์ ซึ่งรอเข้าสู่ที่ประชุมบอร์ดเร็วๆนี้ ขณะที่ 2 รพ.โชว์กำไรปี 64 โตกระฉูด ด้านราคาหุ้น EKH บนกระดานปิด 9.30 บาท พุ่งแรง 9.41% 
EKH จ่อเพิ่มทุน “PP” ดึง RAM ต่อยอดธุรกิจการแพทย์ ซึ่งรอเข้าสู่ที่ประชุมบอร์ดเร็วๆนี้ ขณะที่ราคาหุ้นบนกระดานปิด 9.30 บาท พุ่งแรง 9.41%  
20 เม.ย. 2565

ผู้สื่อข่าวรายงานว่า แหล่งข่าวจากวงการโรงพยาบาล เปิดเผยกับข่าวหุ้นออนไลน์ว่า บริษัท เอกชัยการแพทย์ จำกัด(มหาชน) หรือ EKH กำลังมีความสนใจขยายการดำเนินธุรกิจด้านการแพทย์ ด้วยการหาพาร์ทเนอร์เข้ามาร่วมธุรกิจ ซึ่งที่ผ่านมาได้มีการพูดคุยกับผู้ประกอบกิจการโรงพยาบาลหลายแห่ง รวมถึงบริษัท โรงพยาบาลรามคำแหง จำกัด (มหาชน) หรือ RAM ซึ่งการพูดคุยพบว่ามีการดำเนินธุรกิจที่มีความคล้ายคลึง จึงมีความเป็นไปได้ที่ EKH จะเพิ่มทุนเป็นการเฉพาะเจาะจง (PP) ให้แก่ RAM ทั้งนี้จะมีการนำเรื่องดังกล่าวเข้าสู่ที่ประชุมบอร์ดของ EKH อีกครั้ง
นอกจากนี้ยังมีรายงานว่า การเข้าถือหุ้นของ RAM ใน EKH จะมีนัยยะสำคัญกับการดำเนินธุรกิจทางการแพทย์ของ EKH ในอนาคต
เบื้องต้นมีการคาดการณ์ว่าราคาเพิ่มทุนประมาณ 8.80-9.20 บาท ขณะที่ราคาหุ้นบนกระดาน ณ วันที่ 20 เม.ย. 2565 ปิดอยู่ที่ 9.30 บาท บวกไป 0.80 บาท หรือขึ้นไป 9.41% ด้วยมูลค่าการซื้อขาย 754.92 ล้านบาท
สำหรับ บริษัท เอกชัยการแพทย์ จำกัด(มหาชน) หรือ EKH รายงานผลการดำเนินงาน สิ้นสุดวันที่ 31 ธันวาคม 2564 มีกำไรสุทธิ 344.83 ล้านบาท เพิ่มขึ้น 378.27% เมื่อเทียบกับงวดเดียวกันของปีก่อนมีกำไรสุทธิ 72.10 ล้านบาท ซึ่งเป็นผลจากบริษัทมีรายได้จากการดำเนินงานในช่วงสถานการณ์โควิด-19 ที่ทำให้จำนวนผุ้รับบริการทั้งผู้ป่วยนอกและผู้ป่วยในเพิ่มขึ้นอย่างต่อเนื่อง
โดย EKH มีบริษัทในเครือ ได้แก่ บริษัท เอกชัย อินเตอร์เนชั่นแนล จำกัด ดำเนินธุรกิจศูนย์ภาวะผู้มีบุตรยาก โดยถือหุ้นสัดส่วน 57% และบริษัท เอกชัย เนอร์สซิ่ง โฮม จำกัด ซึ่งดำเนินธุรกิจศูนย์ดูแลผู้สูงอายุ โดยถือหุ้นสัดส่วน 100%
ขณะที่ บริษัท โรงพยาบาลรามคำแหง จำกัด (มหาชน) หรือ RAM รายงานผลการดำเนินงาน สิ้นสุดวันที่ 31 ธันวาคม 2564 มีกำไรสุทธิ 4,192.62 ล้านบาท เพิ่มขึ้น 563.33% เมื่อเทียบกับงวดเดียวกันของปีก่อนมีกำไรสุทธิ 632.06 ล้านบาท ซึ่งมาจากรายได้จากโรงพยาบาลหลัก 5 แห่ง อย่าง รามคำแหง, วิภาราม, ชัยภูมิราม, เมืองเลยราม และบริษัท อาร์พลัสแอสเซท จำกัด และบริษัทมีรายได้เงินปันผลเข้ามาหนุน
สำหรับโครงสร้างบริษัทในเครือ RAM มีบริษัทย่อยและบริษัทร่วม รวมทั้งหมด 45 แห่ง โดยมีบริษัทย่อย 5 แห่ง และถือผ่านบริษัท โรงพยาบาลวิภาราม จำกัด จำนวน 8 แห่ง นอกจากนี้มีบริษัทร่วม 10 แห่ง ซึ่งถือผ่านบริษัท สินแพทย์ จำกัด และบริษัท โรงพยาบาลเชียงใหม่ราม จำกัด จำนวน 22 แห่ง

โดยรายละเอียด RAM มีบริษัทในเครือที่เป็นบริษัทย่อยและบริษัทร่วมที่บริษัทถือโดยตรง ซึ่งแยกเป็นบริษัทย่อย ได้แก่ บริษัท โรงพยาบาลชัยภูมิ-ราม จำกัด, บริษัท อาร์ พลัส แอสเซท จำกัด, บริษัท โรงพยาบาลเมืองเลย ราม จำกัด, บริษัท โรงพยาบาลเวียงจันทน์ ราม อินเตอร์เนชั่นแนล จำกัด และบริษัท โรงพยาบาลวิภาราม จำกัด
นอกจากนี้ RAM ยังเข้าถือหุ้นในบริษัทร่วม ได้แก่ บริษัท โรงพยาบาลเชียงใหม่ราม จำกัด, บริษัท โรงพยาบาลพะเยาราม จำกัด, บริษัท สินแพทย์ จำกัด, บริษัท ปิยะศิริ จำกัด, บริษัท โรงพยาบาลวิภาวดี จำกัด (มหาชน), บริษัท บุรีรัมย์รวมแพทย์ จำกัด, บริษัท โรงพยาบาลราชธานี จำกัด (มหาชน), บริษัท โรงพยาบาลน่าน-ราม จำกัด, บริษัท รามนครา จำกัด, บริษัท ธนบุรี เฮลท์แคร์ กรุ๊ป จำกัด (มหาชน)
ขณะเดียวกัน บริษัทย่อยและบริษัทร่วมที่ RAM ถือหุ้นอยู่ ยังได้เข้าไปลงทุนในบริษัทต่างๆ แบ่งเป็น บริษัท โรงพยาบาลวิภาราม จำกัด เข้าไปถือหุ้นในบริษัทย่อย ได้แก่ บริษัท โรงพยาบาลวิภาราม (อมตะนคร) จำกัด, บริษัท ส่งสัมพันธ์ จำกัด, บริษัท โรงพยาบาลวิภาราม-ปากเกร็ด จำกัด, บริษัท โรงพยาบาลมเหสักข์ จำกัด, บริษัท วิภาราม-ชัยปราการ จำกัด
ขณะที่บริษัทร่วมที่ บริษัท โรงพยาบาลวิภาราม จำกัด ถือหุ้น ได้แก่ บริษัท โรงพยาบาลเสรีรักษ์ จำกัด,บริษัท โรงพยาบาลวิภาวดี จำกัด (มหาชน) และบริษัท โรงพยาบาลราชธานี จำกัด (มหาชน)
เช่นเดียวกับ บริษัท สินแพทย์ จำกัด ซึ่งเป็นบริษัทร่วมของ RAM ได้เข้าไปถือหุ้นในบริษัทย่อย ได้แก่ บริษัท สินแพทย์ เทพารักษ์ จำกัด, บริษัท สินแพทย์ บางนา จำกัด, บริษัท สินแพทย์ ธนบุรี จำกัด, บริษัท สินแพทย์ นครปฐม จำกัด, บริษัท สินแพทย์ ลำลูกกา จำกัด, บริษัท วี.เอส. เมดิคอล จำกัด, บริษัท สินแพทย์ นครสวรรค์ จำกัด, บริษัท สินแพทย์ อุบลราชธานี จำกัด, บริษัท สินแพทย์ สุวรรณภูมิ จำกัด, บริษัท เมดิคอลคอมเพล็กซ์ รามอินทรา จำกัด และบริษัท โรงพยาบาลเสรีรักษ์ จำกัด
นอกจากนี้ บริษัท สินแพทย์ จำกัด ยังลงทุนในบริษัทร่วม ได้แก่ บริษัท โรงพยาบาลเสรีรักษ์ จำกัด, บริษัท โรงพยาบาลวิภาวดี จำกัด (มหาชน), บริษัท โรงพยาบาลวิภาราม จำกัด,บริษัท ปิยะศิริ จำกัด, บริษัท อาร์ พลัส แอสเซท จำกัด, บริษัท เอส เมดิคอล จำกัด, บริษัท โรงพยาบาลวิภาราม (อมตะนคร) จำกัด และ บริษัท วิภาราม-ชัยปราการ จำกัด
ขณะที่บริษัท โรงพยาบาลเชียงใหม่ราม จำกัด ซึ่งเป็นบริษัทร่วมของ RAM ได้เข้าไปถือหุ้นในบริษัทย่อย ได้แก่ บริษัท เทพปัญญาธุรกิจ จำกัด, บริษัท โรงพยาบาลรามคำแหง เชียงใหม่ จำกัด และมีบริษัท โรงพยาบาลเขลางค์นคร จำกัด เป็นบริษัทร่วม